Nick Hækkerup (S), 2008-11-28:
Jeg var helt bange for, at Venstres ordfører ville være fanget heroppe hele weekenden.
Det er alligevel ganske alvorligt, for den finansielle krise er over os.
Stort set alle de økonomiske parametre, man overhovedet kan tænke sig, peger den forkerte vej.
Antallet af tvangsauktioner er fordoblet siden 2006.
Liggetiden for boliger til salg er eksploderet.
Vi ved, at ordrebeholdningen i bygge- og anlægssektoren rasler ned.
Der bliver praktisk talt
ikke skrevet nye kontrakter, og den beskæftigelse, der er, er først og fremmest bundet i de igangværende projekter.
Den internationale afmatning er det mest omtalte emne i medierne for tiden, og selv de mest optimistiske prognoser for væksten til næste år er, at den bliver nul.
Alle andre prognoser forudser negativ vækst, at produktionen falder, og at arbejdsløsheden stiger.
Der er i det hele taget usikkerhed for økonomien og utryghed for familierne.
Verden diskuterer, både på de store planer og på de små planer, hvad der skal gøres.
Svarene er ikke givet.
Det eneste, der synes at være sådan almindelig enighed om efterhånden, er, at den blinde tro på markedskræfterne ikke holder.
Der er sådan en omsiggribende erkendelse af den gode, gamle socialdemokratiske sandhed: Markedet er en god tjener, men en rigtig dårlig herre.
For Socialdemokratiet er der ingen tvivl om, at en del af svaret på den krise, vi er i, er en vækststrategi; en målrettet og fokuseret erhvervspolitik, en fremadrettet investering i uddannelse, i innovation, i infrastruktur.
Det vil kræve en lang, lang række initiativer.
Nogle vil være store og omfattende og følge i kølvandet på spektakulære forhandlinger og med det drama, der skal være, og så vil der være nogle andre initiativer, som vil være ganske små og alligevel trække den rigtige vej.
Socialdemokratiet støtter det fremsatte forslag til at forbedre iværksætterordninger.
Når vi støtter det, er det, fordi det har det mål at få flere nye virksomheder i Danmark.
Forslagets vej er, som Venstres ordfører også nævnte det, forbedrede fradragsmuligheder for indskud på de såkaldte iværksætterkonti.
Fremover vil der være fradrag i den personlige indkomst og dermed i topskattegrundlaget, hvor der med etableringskontoen i dag alene er tale om et ligningsmæssigt fradrag.
Med andre ord giver forslaget danskerne bedre mulighed for at spare op til at starte egen virksomhed mod til gengæld efterfølgende at miste retten til afskrivning på aktiver og miste retten til fradrag for visse driftsudgifter osv.
Det er alt sammen godt, og navnlig vil det være godt og rigtigt i en verden, som er sådan lidt julestemningsagtig god, rar og venlig, hvor alle klæder sig varmt på og er gode mod dyr.
Men erfaringen viser også, at verden ikke altid er så god, at der er mennesker, som hele tiden spekulerer i mulighederne for at unddrage sig bidrag til fællesskabet, mennesker, som vi platte, snyde og fifle sig til lavere skat.
Folketinget må sikre sig en eller anden måde at opgøre provenutabet på, f.eks. ligesom man havde det med etableringskontoen frem til 2006, så vi kan se, i hvilket omfang ordningen benyttes, og sådan at vi kan konstatere og evaluere, at den giver faktisk levedygtige nye virksomheder og ikke misbruges til skattetænkning.
Kan vi blive enige om det, så støtter Socialdemokratiet forslaget på grund af det gode mål om at skabe nye virksomheder i Danmark.